DA Den Europæiske Unions Tidende CE 88/30

(2004/C 88 E/0032)

SKRIFTLIG FORESPØRGSEL E-1417/03

af Bob van den Bos (ELDR), Margrietus van den Berg (PSE), Maria Martens (PPE-DE) og Joost Lagendijk (Verts/ALE) til Kommissionen

(23. april 2003)

Om: Situationen for de religiøse mindretal i Gujarat i Indien

Indien har i nogle år været konfronteret med en voksende hindu-fundamentalisme, som ytrer sig i en tiltagende vold mod religiøse mindretal.

I foråret 2002 fandt der i den indiske delstat Gujarat et massemord sted på ca. 2 000 muslimer. Både Amnesty International og Human Rights Watch har for nylig henvist til, at de skyldige ikke er blevet idømt straf, og at ofrene næsten ikke modtager hjælp af den indiske regering. Human Rights Watch mener også, at massemordet var planlagt på forhånd, og at det blev gennemført med enorm deltagelse og støtte fra myndighedernes side, og at der på indeværende tidspunkt er tale om en gettodannelse i det muslimske samfund. Nogle yderliggående hindu-organisationer erklærer med jævne mellemrum, at »Gujarat« måske vil gentage sig.

Endvidere øves der vold mod kristne, og loven mod omvendelse, som blev vedtaget den 26. marts 2003, giver anledning til stor ængstelse med hensyn til disse og andre religiøse mindretals frihed og sikkerhed.

1. Er Kommissionen rede til at standse den bilaterale udviklingshjælp til Gujarat, indtil det klart fremgår, at de skyldige i massemordet idømmes straf, at ofrene rehabiliteres, og at marginaliseringen af kristne og muslimske mindretal standses, og at man i forbindelse hermed gennemfører henstillingerne fra Indiens nationale menneskerettighedskommission, Amnesty International og Human Rights Watch? I benægtende fald hvorfor ikke?

2. Hvorledes og hvornår har Kommissionen reageret på og/eller agter den gennem en dialog med den indiske regering at reagere på den alvorlige ængstelse, som Den Europæiske Union i april og maj sidste år gav udtryk for med hensyn til situationen i Gujarat?

3. Hvilke henstillinger kan Kommissionen give til de virksomheder, der er registreret i Den Europæiske Union, og som driver virksomhed i Gujarat, med henblik på at undgå, at de i den nuværende situation bidrager til en forskelsbehandling af religiøse og andre mindretal?

Svar afgivet på Kommissionens vegne af Christopher Patten

(15. maj 2003)

Kommissionen er bekendt med den spændte situation i delstaten Gujarat og forstår det ærede medlems bekymring. Kommissionen er helt enig i, at gerningsmændene til forbrydelserne i Gujarat bør stilles for retten, at ofrene rehabiliteres, og at de religiøse mindretals rettigheder beskyttes.

EU respekterer og fremmer principperne i menneskerettighedserklæringen. I samarbejdsaftalen mellem Fællesskabet og Republikken Indien fastsættes det bl.a., at respekten for menneskerettighederne og de demokratiske principper indgår som en væsentlig del af aftalen.

Udviklingssamarbejdet mellem Fællesskabet og Indien gennemføres således i henhold til disse principper, og Fællesskabets udviklingsprogram i Gujarat er ingen undtagelse.

Den største del af Fællesskabets bilaterale udviklingsstøtte til Gujarat ydes via ikke-statslige organisationer (ngo'er). Af de 93 mio. EUR, som Kommissionen har bevilget til Gujarat i anledning af jordskælvet i 2001, er kun 40 mio. EUR kanaliseret gennem regeringen i Gujarat. Dette beløb er udtrykkeligt bestemt til genopbygning af sygehuse, der blev beskadiget ved jordskælvet, og Kommissionen overvåger gennemførelsen af dette program meget nøje.

EU har reageret på den alvorlige situation i Gujarat på forskellig måde, bl.a. ved at yde nødhjælp til ofrene via Kontoret for Humanitær Bistand (ECHO).

Endvidere har EU samtykket i at behandle alle spørgsmål vedrørende demokrati og menneskerettigheder i Indien gennem sin løbende konstruktive dialog med den indiske regering.

Hvad angår det tredje spørgsmål, har Kommissionen ingen kompetence til at give private virksomheder udtrykkelige henstillinger i forbindelse med deres optræden i tredjelande. Kommissionen anmoder imidlertid virksomhederne til at handle i overensstemmelse med OECD's (Organisationen for Økonomisk Samarbejde og Udvikling) retningslinjer for virksomhedernes sociale ansvar. I disse retningslinjer omtales behovet for at respektere og beskytte de ansattes menneskerettigheder og at undgå diskriminering af mindretal.